Is-Segretarju Parlamentari José Herrera qal li wasal iż-żmien li tinbidel il-formula finanzjarja li biha tiġi kkalkulata l-għajnuna finanzjarja li jagħti l-Gvern lill-Kusilli Lokali ħalli b’hekk jgħin lill-Kunsilli Lokali milquta mil-fenomenu tal-immigrazzjoni. Huwa qal dan bi tweġiba għal sensiela ta’ mistoqsijiet li sarulu mill-membri preżenti fil-Kungress tal-Awtoritajiet Lokali u Reġjonali tal-Kunsill tal-Ewropa liema kungress qed isir fi Strasburgu. Herrera kien il-mistieden speċjali tal-25 Sessjoni Plenarja li matulha tkellem dwar inqas burokrazija, gvernanza aktar għaqlija u parteċipazzjoni aktar b’saħħitha ta’ żgħażagħ fil-Kunsilli Lokali. Is-Segretarju Parlamentari qal li l-Kunsilli bħalissa mhux qed jingħataw xi forma t’għajnuna speċjali minkejja li għandhom bżonnha. Semma l-Kunsilli Lokali bħal dawk tal-Marsa u Birżebbuġa li qed ikollhom iġorru piż akbar minn Kunsilli Lokali oħra minħabba l-influss ta’ immigranti li għandhom fil-lokalità tagħhom. Għalhekk, qal is-Segretarju Parlamentari, huwa jaħseb li wasal iż-żmien li tiġi riveduta l-formula matematikata li biha tiġi kkalkulata l-għajnuna finanzjarja li jagħti l-Gvern lill-Kunsilli Lokali. Qal li bħalissa l-Gvern jagħti flus lill-Kunsilli Lokali skont id-daqs u l-għadd ta’ residenti reġistrati fir-reġistru elettorali. Madanakollu, tenna s-Segretarju Parlamentari, għal lokalitajiet li l-komunità tagħhom issa qed ikollha tilqa’ fi ħdanha influss qawwi ta’ immigranti din il-formula ma tagħmilx sens u hemm bżonn li tinbidel biex b’hekk tagħmel tajjeb għal dan il-fenomenu.